Jens Evald
Jens Evald er en dansk jurist. Han blev cand.jur. i 1986, lic.jur. i 1989 og dr.jur. i 2001 med disputatsen Retsmisbrug i formueretten. I årene 2003-2007 var han professor MSO ved Aarhus Universitet og fra 2007 professor i retshistorie og retslære samme sted. Derudover var han bestyrelsesformand for Anti Doping Danmark 2006-2012. Fra 2015 har han været voldgiftsdommer ved CAS, og fra 2020 har han været medlem af Etisk Komité i Danmarks Idrætsforbund.
Jens Evald er forfatter til bl.a. Dansk servitutret (1992), At tænke juridisk (2001), Landbrugsrelateret ret (2007, tredje bind af Landbrugets retsforhold, 2005-2009) og Alf Ross — et liv (2010).